CELEX: E2012P0007(01)
Language: el
Date: 2016-12-07 00:00:00
Title: Προσφυγή που ασκήθηκε στις 7 Δεκεμβρίου 2016 από την DB Schenker κατά της Εποπτεύουσας Αρχής της ΕΖΕΣ (Υπόθεση E-7/12 COSTS)

9.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 73/21
            
         Προσφυγή που ασκήθηκε στις 7 Δεκεμβρίου 2016 από την DB Schenker κατά της Εποπτεύουσας Αρχής της ΕΖΕΣ
   (Υπόθεση E-7/12 COSTS)
   (2017/C 73/11)
   Στις 7 Δεκεμβρίου 2016 ασκήθηκε προσφυγή κατά της Εποπτεύουσας Αρχής της ΕΖΕΣ ενώπιον του Δικαστηρίου της ΕΖΕΣ από την Schenker North AB, την Schenker Privpak AB και την Schenker Privpak AS (εφεξής από κοινού «DB Schenker»), εκπροσωπούμενες από τον Jon Midthjell, δικηγόρο, Advokatfirmaet Midthjell AS, Grev Wedels plass 5, NO-0151 Όσλο, Νορβηγία.
   Η προσφεύγουσα ζητεί από το Δικαστήριο να αποφανθεί με διάταξη ως εξής:
   
               1.
            
            
               Το συνολικό ποσό των λοιπών εξόδων που πρέπει να καταβάλει η Εποπτεύουσα Αρχή της ΕΖΕΣ στις Schenker North AB, Schenker Privpak AB και Schenker Privpak AS, καθορίζεται στο ποσό των 125 657 ευρώ.
            
         
               2.
            
            
               Το ποσό αυτό προσαυξάνεται με τόκους υπερημερίας από την ημερομηνία κατά την οποία η παρούσα διάταξη επιδίδεται στους διαδίκους έως την ημερομηνία καταβολής του. Το εφαρμοστέο επιτόκιο υπολογίζεται βάσει του επιτοκίου που εφαρμόζει η Ευρωπαϊκή Κεντρική Τράπεζα στις κύριες πράξεις αναχρηματοδότησης, το οποίο ισχύει την πρώτη ημερολογιακή ημέρα του μηνός της λήξης της προθεσμίας, προσαυξημένο κατά τρεισήμισι ποσοστιαίες μονάδες.
            
         Νομικά και πραγματικά περιστατικά και νομική θεμελίωση:
   
               —
            
            
               Οι προσφεύγουσες, που αναφέρονται από κοινού ως «DB Schenker», εκτελούν δραστηριότητες χερσαίων, θαλάσσιων και σιδηροδρομικών μεταφορών στη Νορβηγία, τη Σουηδία και τη Δανία. Η DB Schenker ήταν η προσφεύγουσα στην υπόθεση E-7/12 κατά της Εποπτεύουσας Αρχής της ΕΖΕΣ ενώπιον του Δικαστηρίου ΕΖΕΣ.
            
         
               —
            
            
               Το άρθρο 70 παράγραφος 1 του κανονισμού Διαδικασίας του Δικαστηρίου ΕΖΕΣ αναφέρει.
               
                  «Αν γεννηθεί αμφισβήτηση σχετικά με τα έξοδα που μπορούν να αναζητηθούν, το Δικαστήριο, κατόπιν αιτήσεως του ενδιαφερομένου διαδίκου και αφού ο αντίδικος υποβάλει τις παρατηρήσεις του, αποφαίνεται με διάταξη.»
               
            
         
               —
            
            
               Το Δικαστήριο ΕΖΕΣ, με την απόφασή του στην υπόθεση E-7/12, διέταξε την Εποπτεύουσα Αρχή της ΕΖΕΣ να καταβάλει τα έξοδα που συνδέονται με την παράλειψη, καθώς και το ήμισυ των εξόδων των προσφευγουσών σχετικά με την αγωγή για εξωσυμβατική ευθύνη.